September 2012 – Perdebytjie se nes
Vandag doen ek my honderdste en moontlik laaste inskrywing op hierdie forum.Dis met 'n tikkie hartseer en spanning,waarmee ek die wegraping inwag!Ek het baie plesier hierdie kant beleef en sluit nou af met 'n sonsondergang.
Laat ons wees soos hierdie bootjie,varende na die anderkant,vol optimisme en met die wete dat die son ook weer daar gaan opkom!
Vaarwel almal,sien julle doér oorkant!
Die lewe is soos 'n truspieël. Wanneer 'n mens terugkyk, kry dit wat agter lê, weer helder betekenis en kan 'n mens 'n sinvolle verband met die hede vorm.
Al is gebeure wat agter jou lê soms soos 'n voortstormende vragmotor, kan jy nogtans daarby verby ry en net die helder mooi oomblikke in jou gedagtes vaspen.
Die afgelope jaar was vir my so. Ek blog presies 'n jaar en in hierdie tyd het baie bloggers vir my helderblou oomblikke gebring!Dankie daarvoor.Ek is nie besig om afskeid te neem nie,maar berei my tog voor vir die verandering wat ons in die gesig staar.
Miskien moet ons ook die geheimsinnige vragmotor van verandering verbygaan en mekaar in vernuwende omstandighede maklik met ons verlede op LitNet verbind!
Vandag het ons met die Gautrein Sandton toe gery,heerlik daar geëet,weer die trein gehaal,hierdie keer Pretoria toe.Dit was vir my op 'n manier 'n baie emosionele trippie.Dit was glad nie so bedoel nie,maar dit het net gebeur.Vir manlief was dit ook erg,want hy het presies 'n jaar gelede vir Skoonpa op dieselfde roete geneem.Min het hy geweet dis die laaste ding wat hulle saam sou doen.
Baie emosies het deur ons harte gemaal.Vir hom was dit die deurdring van die werklikheid van sy verlies en vir my was dit 'n warboel van indrukke van verandering.Ek het groot geword in Lyttelton.Destyds was dit 'n vierkantige dorpie met drie kerke,vier skole en twee stasies.
Al loop die Gautrein nie langs dieselfde roete as die gewone trein nie,was dit skokkend om te sien hoeveel alles verander het.Dis gebou op gebou en ek het moeite gehad om ou bekende bakens te vind.Selfs al het ek nog in die laaste paar jaar gereeld Pretoria toe gery,was alles net vir my sooo vreemd.
Ons was albei op Tukkies en ons kinders het nie lank terug daar studeer nie. Dus kon ons die verandering van die studentewêreld vanaf ons tyd, tot hulle tyd, raaksien en gewoond raak daaraan.Toe ons egter vandag in Hatfield afklim,kon ons netsowel 'n maanlanding gedoen het.Die splinternuwe stasie spoeg jou uit in 'n Hatfield met 'n vreemde atmosfeer.Ek kan nie sê dit is vuiler as gewoonlik nie, maar die nuwe geboue oral en die feit dat die koffiewinkel waar ons altyd saam met die studentekinders gekuier het, het 'n metamorfose ondergaan en is nou 'n tipiese gemorskoswinkel.Manne leun oor die reling waar die sypaadjiestoele staan en beskou die sokker op die tv binne in die kafee.Taxis toeter onophoudelik buite en ek en manlief het so vreemd gevoel.Alles was net anders.Dit was asof ons voete onder ons uitgepluk is.
Dis seker hoe 'n voël voel,wat altyd in dieselfde boom gaan sit en op 'n dag is die boom afgekap.Ons drink toe maar ietsie en haal die trein terug huis toe.Die atmosfeer in die trein was heerlik Daar was massas mense van alle kleure en gemoedelikheid was die wagwoord.
Dis so hartseer,dat politiek altyd 'n wig tussen ons indruk.Op hierdie trein was almal net ..MENSE!
Tiervis het sy tier ontmoet!
Hierdie tiervis het nog gedink hy swem lekker rond,toe 'n spies van besondere aard hom deurboor en hy 'n slanghals se aandete word!
Die slanghals swem onder water en skiet sy kop vorentoe soos 'n pyl uit 'n boog en deurpriem sy prooi.Wanneer 'n mens die voël sien swem, lyk dit kompleet soos 'n slang,vandaar die naam.'n Mens sien hulle dikwels op boomtakke of klippe sit,met hul vlerke oopgesprei in die son.Omdat hulle so onder water jag, moet hulle dikwels hul vere laat sondroog.
Hierdie foto's is op die Choberivier in Botswana geneem en dit was blote geluk dat ek op die regte tyd op die regte plek was!
Eers word Vissie gevang,gesteek so by die hart langs.
Probeer Vissie posisioneer voordat die afslukproses begin.
Skud hom bietjie reg sodat hy bek eerste kan inglip,anders sny die skubbe en vinne Slanghals se keel oop!
Nog een laaste regskud en daar gaan hy..so glad soos 'n paling!
Nog 'n sluk en Vissie was gewees!
Paddaboudjies sal nooit weer dieselfde betekenis hê nie.
Hammie Hamerkop en sy trawante, het 'n vreeslike aanslag geloods op die reeds beleërde paddas van Shumbadam
in Hwange Nasionalepark.Die dam was juis aan die opdroog en paddakinders het gespook om aan die lewe te bly.
Nie net die elemente was teen hulle nie.Die nare geveerdes uit die lug was hul finale nekslag!
Arme padda word eers vir 'n goeie tien minute lank verbrysel teen die grond!
Eina,eina!Wanneer is my lyding nou verby?
Koppie eerste in en net my ou geel pootjies steek nog uit!
Wurg, wurg soos aan wurgpatats!
Wie het gesê daar is niks lekkerder as paddaboudjies nie?
Nammenam! Kroppie lekker vol,nou vir die volgende een!
In 'n baie vlak, amper droë Shumbadam in die Hwange Nasionalepark (Zimbabwe)
leef hierdie seekoei op die grens van die dood.Bedags steek sy rug heeltemal uit die water.
Ons het hom aanvanklik nie raakgesien nie,want hy lyk soos 'n moddereiland.Selfs die voëls
sit op hom!Sy geheim vir oorlewing, is dat hy homself gedurig met 'n modderlaag bedek.
Kostelik om die logge dier te sien modderbad!
Rol lekker op my rug!
Nog so 'n bietjie..
Nou bietjie my kinnebak skuur op die boomstomp.So 'n droë stoppelbaard kan vreeslik jeuk!
Net gou bietjie keel skoonmaak voor ek die bos instap vir die nag se ete van dor gras!
Almal beny my modderpak!Kyk hoe blink ek in die laatmiddagson!
Die een se dood is die ander se brood (waarskuwing:grillerig!)
Op ons onlangse besoek aan die Chobe Wildreservaat in Botswana, het ons op hierdie gru-toneel afgekom!Die seekoei is blykbaar dood in 'n geveg en het hier alreeds drie dae gelê en sag word,sodat 'n massa hongerige krokodille deur sy vel kon begin byt.Hy was al goed opgeblaas en die desperate hongeriges het heeltyd om hom geswem en probeer knaag aan die ongelukkige dier.
Ek is seker dat as hy eers oopgemaak is, sal 'n getrekte vuurhoutjie daar naby,'n hengse gasontploffing veroorsaak!